OpenLLM-France/wikimedia huggingface dataset:
# Hirusta zuri

Hirusta zuria (Trifolium repens) Trifolium generoko landare mota bat da, Europan, Iparraldeko Afrikan eta Mendebaldeko Asian hazten dena. Landare lekaduna da, lore zuriak dituena. Animalien elikagai gisa erabiltzeko landatzen da.

## Deskribapena

Hazkuntza moteleko landarea da, 10 eta 20 zentimetro arteko altuera har dezake. Hosto iraunkorra izaten du eta hirusta denez hiru foliolo borobil ditu. Berdeak dira eta marka zuri bat izaten dute. Ez dute ilerik.
Loreak zurixka izaten dira, batzutan tono arroxa argiak ere izaten dituzte. 1'5-2 cm-ko diametroa duten infloreszentziatan multzokatzen dira. Maiatza eta urria artean loratzen da.
Fruituak oso txikiak dira eta bihotz itxurako 3-4 hazi izaten dituzte barnean.

## Garrantzia ekologikoa

Lekariak oso garrantzitsuak dira Rhizobium generoko bakteria batzuekin sinbiosian aireko nitrogenoa nitrato eta nitrato bihurtzen baitute sustraietan eta substantzia horiek dira hain zuzen landarek elikatzeko behar dituztenak.

## Erreferentziak

* ↑ Lur entziklopedietatik hartua.
* ↑ Fundazioa, Cristina Enea. Uliako loreak ezagutzeko erakusketa - Cristina Enea Fundazioa. (Noiz kontsultatua: 2017-04-02).

## Kanpo estekak

* Datuak: Q148675
* Multimedia: Trifolium repens / Q148675
* Espezieak: Trifolium repens
# Tradescantia zebrina

Katu belarria (Tradescantia zebrina) landare belarkara eta hostoiraunkorra da, jatorriz Mexiko, Erdialdeko Amerika eta Kolonbiakoa, eta apaingarri gisa erabiltzen dena. Halaber, katu belarri Tradescantia generoko beste bi espezie izendatzeko erabiltzen da: Tradescantia pallida eta Tradescantia fluminensis.

## Ezaugarriak

Hosto more-berdexka erakargarriak ditu, berrienak eta goikoenak moreak, eta zaharrenak eta beheragokoak bi zerrenda zilarkara dituztenak. Hosto zaharrenek magenta sakona eta uniformea erakusten dute.
Zurtoinak herrestariak dira, korapiloetan sustraituz. 2,5-10 x 1,5-3,5 cm-ko hostoak, obalo-oblongotik guztiz obalatura, zorrotzak baina oinarrian biribilduak. Infloreszentziak bakartiak, terminalak edo hostoei oposatuak; pedunkuluak 1,5-11 cm luze dira; 2 braktea, desberdinak, kanpokoak 1,5-6 cm; barnekoak 0.8-3 cm; oro har, ilegabeak.
2n = 22, 23, 24, 47 eta 48ko kromosoma kopurua du.

### Landaketa

Batez ere landare apaingarri bezala hedatu da, lorategietan, bide-ertzetan, estalduran eta (bereziki klima hotzetan) etxeko landarea gisa. Aldaxkatuz erraz ugaltzen da; zurtoinak nabarmenki segmentatuak dira eta sustraiak sarritan pitzaduretan hazten dira. Azkar hazten da, gaixotasunei aurre egiten die eta itzala jasaten du.
Eskualde askotan, espezie honek lorategietatik ihes egin du, batez ere AEBtako hegoaldean. Hori dela eta, toki askotan landare inbaditzaileteat jotzen da. Aldaxkatuz erraz ugaltzen da.
* Landarea
* Hostoa
* Etxeko landare gisa
* Lorea
* Xehetasuna

## Taxonomia

Nomenklatura binomiala:
* Tradescantia: izen generikoa, Lineok izendatua John Tradescant (1608-1662) naturalistaren omenez, zeinak hainbat amerikar landare Erresuma Batura eraman zituen, Virginiara egindako hiru espedizioren ondoren
* zebrina: latinezko zebra itxurakoa, hau da, marraduna
Sinonimoak:
* Cyanotis zebrina (Heynh.) Nees

## Erreferentziak

* ↑ Calflora
* ↑ Sinonimoak: Catalogue of life
* ↑ Tradescantia zebrina PlantList
* ↑ «Tradescantia zebrina» World Checklist of Selected Plant Families (Noiz kontsultatua: 2013-5-27).

## Kanpo estekak

* Datuak: Q169381
* Multimedia: Tradescantia zebrina / Q169381
* Espezieak: Tradescantia zebrina
# Larre-pleotza

Larre-pleotza (Phleum pratense) Poaceae familiako landare belarkara da, Europako eskualde epeletan jatorria duena. Bazka-landarea, bi azpiespezie ditu:
* Phleum pratense subsp. pratense, 15 dm luzea.
* Phleum pratense subsp. bertolonii, 7 dm luzea.

## Erreferentziak

* ↑ H. Haeupler & Th. Muer. (2000). Bildatlas der Farn- und Blütenpflanzen Deutschlands. Stuttgart: Ulmer Verlag ISBN 3-8001-3364-4..

## Kanpo estekak

* Datuak: Q256508
* Multimedia: Phleum pratense / Q256508
* Espezieak: Phleum pratense
# Sits pirata

Sits pirata (Acherontia atropos) Acherontia generoko sitsik ezagunena. Euskal Herrian aurki daitekeen lepidoptero bat da.
13 cm inguru izaten da luze. Gaineko hegoak marroi ilunak, eta azpikoak horiak, zerrenda beltzekikoak, izaten ditu. Toraxaren gaineko aldean burezurraren antzeko irudi bat du, hori-beltza. Asian, Europan, Afrikan eta Ameriketan bizi da.
Erle arrunten koloniak erasotzen ditu elikadura lortzeko.

## Sits pirata kulturan

Espeziaren izena heriotzarekin lotutako kontzeptuekin erlazionatzen dira. Greziar mitologian Atropos bizitzaren haria mozteaz arduratzen den moiretako bat zen.
1846ko urtarrilean Arthur's Ladies' Magazine aldizkariak Edgar Allan Poe idazle estatubatuarraren "Esfingea" ("The Sphinx") ipuina argitaratu zuen. Acherontia atropos ipuinaren amaieran aipatzen da, bigarren mailako pertsonaiak, protagonistaren senideak, historia naturalaren sinopsia erabiliz, deskribapen hau irakurtzen duenean:
| « | Lau mintz-hegal, ezkata txiki koloreztatuz estaliak, itxura metalikokoak; tronpa formako ahoa, kiribildua, kixkaltzen luzapen batez osatua, zeinaren alboetan masailezurren eta palpo iletsuen arrastoak baitaude; beheko hegalak, ile zurrun batez gainekoei lotuak; atzapar luzanga formako antenak, prismatikoak; puntan abdomenak. Buru-hezur esfingeak izu handia eragin du herri xehean, garai batean, garrasi malenkoniatsu moduko batengatik eta korseletean daraman heriotza-intsigniagatik | » |
Edgar Allan Poek, Thomas Wyattek itzuli zuen liburuaren aurreko deskribapena partzialki kopiatu zuen, A synopsis of natural history (1839), C. Lemmonnier historia naturaleko irakaslearena.
Acherontia atropos ospetsu egin zen The Silence of the Lambs filmaren ondorioz. Bere marrazkiak ospe negatiboa irabazi du, naturaz gaindiko indar gaiztoekin lotuz, eta, beraz, aurretik aipatutako pelikulan eta Un perro andaluz filmetan aurkeztu da. Sineskeria ugarik diote lepidoptero honek zorte txarra ekartzen diela sartzen diren etxeei.
Bram Stokerren Drakula eleberrian, XXI. kapituluan izendatzen da:
| « | -... eta gauez sits handiak, garezur baten marrazkia eta hezur gurutzatuak atzekaldean - Van Helsingek baietz egin zuen buruaz, eta oharkabean xuxurlatu zidan: - Acherontia, esfingeen harrapaketak, "Hil-buruko sitsa" bezala ezagutzen dena | » |
Daniel Calparsororen El aviso filmean, Paul Penen izen bereko eleberrian oinarritua, sits-pirata agertzen zen behin eta berriz, protagonistaren eskizofrenia gertaerak irudikatuz. Film horren lehen kartelak tximeletaren ale bat erakusten zuen, izenburuan aipatutako abisua zeraman gutunazalerako lakre gisa.

## Erreferentziak

* ↑ Lur entziklopedietatik hartua.
* ↑ Moritz, RFA, WH Kirchner & RM Crewe. (1991). «Chemical camouflage of the death's head hawkmoth (Acherontia atropos L.) in honeybee colonies» Naturwissenschaften 78 (4): 179-182..

## Kanpo estekak

* Datuak: Q41524
* Multimedia: Acherontia atropos / Q41524
* Espezieak: Acherontia atropos
# Gerezi-aranondo

Gereziondo-aranondoa (Prunus cerasifera) Prunus generoko zuhaitza da. Prunus generoak 200 espezie baino gehiago ditu, eta guztien berezitasun nabarmena da loraldi goiztiarra eta ikusgarria (neguaren amaieran, eta hostoak sortu aurretik).
Prunus da basaranaren izena latinez; cerasifera izena ere latinetik eratorria da, eta «gerezi» esan nahi du (basagereziondoaren fruituarekin duen antzagatik).

## Ezaugarriak

Hosto erorkorreko zuhaitz txikia da gerezi-aranondoa, 8 m garai nekez gainditzen duena. Zuhaitzaren adaburua zabala eta goranzkoa da.

### Zurtoina – Azala

Gerezi-aranondoaren azala leuna eta marroi iluna da.

### Hostoak

Hostoak sinpleak, txandakatuak, obalatuak eta meheki horzdunak dira, purpura kolorekoak.

### Loreak

Martxotik maiatzera loratzen da gerezi-aranondoa. Loreak -zuriak edo arrosak- bakarka edo multzo txikitan sortzen dira, hostoak baino lehen.

### Fruituak

Fruituak udan heltzen dira, eta gerezi txikien antzeko drupa gorriak dira.

## Habitata

Jatorriz, Asiako mendebaldekoa da gerezi-aranondoa, baina beste herrialde askotan kultibatu dute espezie apaingarri gisa.

## Erabilera

Lorategiak eta parkeak apaintzeko erabiltzen da: gerezi-aranondoaren hostoek kolore purpura dute, eta loraldia -Prunus generoko beste zuhaitzetan bezala- goiztiarra eta ikusgarria da.
Fruituak gordinik jan daitezke, edo marmeladak eta jeleak egiteko erabili.

## Erreferentziak

* Artikulu honen edukiaren zati bat Botanika.wikispaces.com webgunetik hartu da, CC BY-SA 3.0 lizentziapean.
* Datuak: Q146951
* Multimedia: Prunus cerasifera / Q146951
* Espezieak: Prunus cerasifera
# Carex paniculata

Carex paniculata ihiaren antzeko belar landarea da, ezpata-belarren generoan dagoena. Europa gehienetan, ipar-mendebaldeko Asian eta Ipar Amerikan bizi da.

## Erreferentziak

* ↑ Plants for a Future. Carex paniculata. .

## Kanpo estekak

* Datuak: Q158234
* Multimedia: Carex paniculata / Q158234
* Espezieak: Carex paniculata
# Sorbus

Gurbeak (Sorbus) Rosaceae familiako generoa da, ehun espezie zuhaitz eta zuhaixka inguru dituena. Mendialdean hazten diren espezieak dira, baina apaingarri gisa ere parke eta lorategietan aurki daitezke, batez ere espezie hibridoen kasuan. Sorbus generoko fruituak biribilak, txikiak eta kolore gorri, laranja edo arrekoak dira, eta txoriek gustuko dituzte. Zura, zuri-gorrixka edo gorri-arrexka, ebanisterian erabiltzen da.

## Europako espezie nagusiak

* Sorbus aria: Hostazuria
* Sorbus aucuparia: Otsalizarra
* Sorbus chamaemespilus
* Sorbus domestica: Gurbea edo gurbeondoa
* Sorbus intermedia: Iparraldeko hostazuria
* Sorbus torminalis: Basagurbea edo mazpila
* Sorbus hybrida

## Kanpo estekak

* Datuak: Q157964
* Multimedia: Sorbus / Q157964
* Espezieak: Sorbus
# Rhus typhina

Virginiako zumakea (Rhus typhina,) Anacardiaceae familiako zuhaixka edo hostoerorkor zuhaitz txiki bat da, jatorriz Ipar Amerika ekialdekoa.

## Deskribapena

3-10 m bitarteko altuera, txandakako hostoak, pinatuak, 25-55 cm luze eta 9-31 hostoxka zerratuak 6-11 cm luze ditu. Pezioloak eta zurtoinak ile gorrixkez estalita daude.
Espezie dioiko bat da, eta eme edo ar landare talde handiak osatzen ditu.

### Etimologia

Rhus : grezieratik eratorritako izen generikoa, gorri esanahia du, espezie batzuek udazkenean hartzen duten kolore deigarriaren adierazle.
typhina : latinezko epitetoa " Typha generoaren antzekoa" esan nahi du.

## Erreferentziak

* ↑ Richard H. Uva, Joseph C. Neal and Joseph M. Ditomaso, Weeds of The Northeast, (Ithaca, NY: Cornell University Press, 1997), P. 326-327.
* ↑ En Epítetos Botánicos

## Kanpo estekak

* Datuak: Q148986
* Multimedia: Rhus typhina / Q148986
* Espezieak: Rhus typhina
# Kaoba

    Artikulu hau izen arrunt hori duen zuhaitzari buruzkoa da; zura gaitzat duena beste hau da: «Kaoba (zura)»
Kaoba (Swietenia mahagoni) Swietenia generoko zuhaitza da, hegoaldeko Floridan, Bahametan, Kuban, Jamaikan eta Hispaniolan jatorria duena. Espezie hau zurgintzan oso aintzat hartua den izen bereko zura lortzeko lehendabizikoz ustiatu zuten.

## Erreferentziak

* ↑ D. Louppe. (2008). Timbers. PROTA, 526–528 or. ISBN 978-90-5782-209-4..
* ↑ Kirk, T. Kent. (2009). Tropical Trees of Florida and the Virgin Islands: A Guide to Identification, Characteristics and Uses. Pineapple Press Inc, 144 or. ISBN 978-1-56164-445-2..

## Kanpo estekak

* Datuak: Q1247582
* Multimedia: Swietenia mahagoni / Q1247582
* Espezieak: Swietenia mahagoni
# Sorgin-baratxuri

Sorgin-baratxuria (Allium vineale) landare erraboiladun txikia da, itxuraz baratxuriren antzekoa. 30-100 cm luzea, mahastietan eta leku hareatsuetan hazten da. Zurtoina tentea du, hostoa luzea eta oin bilkarikoa.

## Erreferentziak

* ↑ Lur entziklopedietatik hartua.

## Kanpo estekak

* Datuak: Q161230
* Multimedia: Allium vineale / Q161230
* Espezieak: Allium vineale
# Espartzu

    Artikulu hau landare eta zuntzari buruzkoa da; garbiketarako tresna gaitzat duena beste hau da: «Espartzu (tresna)»
Espartzua (Stipa tenacissima) Afrika ipar-mendebaldeko eta Iberiar penintsula hegoaldeko landare belarkara da.

## Erabilera

Landare honetatik zuntzak lortzen dira. Zuntz horiekin sokak, espartinak, saskiak eta garbitzeko tresnak egiteko erabiltzen dira. Espartzuaren eskulangintza, Espainiako herri askoren ekonomiaren zati garrantzitsu bat izan da, eta, jada, hainbeste garrantzirik ez duen arren, oraindik ere lantzen da.
Eraikuntza arloan, eskaiola indartzeko erabiltzen da, trakzioarekiko erresistentzia handia emanez, batik bat, sabai faltsuak egiteko beira zuntzez indartutako eskaiola plaken euskarrien eraketan.
El Romeral herrian (Toledo, Espainia), espartzuaren munduko museorik garrantzitsuena dago.

## Kanpo estekak

* (Gaztelaniaz) Espartzua
* Datuak: Q831011
* Multimedia: Stipa tenacissima / Q831011
* Espezieak: Stipa tenacissima
# Saxifraga cuneifolia

Saxifraga cuneifolia Saxifragaceae familiako landarea da, hegoaldeko Europako mendietan jatorria duena. 10-25 cm arteko altuera du. Landare apaingarri moduan hazten dute.

## Erreferentziak

* ↑ Pignatti S. - Flora d'Italia – Edagricole – 1982. Vol. I, pag. 509

## Kanpo estekak

* Datuak: Q1450959
* Multimedia: Saxifraga cuneifolia / Q1450959
* Espezieak: Saxifraga cuneifolia
# Imperata cylindrica

Imperata cylindrica (kunai belar edo kogon belar ere deitua) belar bizikor errizomatotsu espezie bat da. Asia, Mikronesia, Melanesia, Australia, Afrika eta Hegoaldeko Europan aurki daiteke, baina Hego Amerikan, Karibean eta Ameriketako Estatu Batuetako hegoaldean ere sartu du gizakiak. Suteetara moldatutako espezie bat da, oso azkar su hartzen duena. Suteak izaten dituzten inguru berriak kolonizatzen ditu eta are ohikoagoak egiten ditu suteak.
Espezie inbaditzailerik arriskutsuenen zerrendan agertzen da.

## Erreferentziak

* ↑ (Ingelesez) «Stopping this invasive plant in south Alabama a 'lost cause'» al 2017-08-13 (Noiz kontsultatua: 2020-09-08).
* ↑ «GISD» www.iucngisd.org (Noiz kontsultatua: 2020-09-08).

## Kanpo estekak

* Datuak: Q693409
* Multimedia: Imperata cylindrica / Q693409
* Espezieak: Imperata cylindrica
# Genista florida

Genista florida Fabaceae familiako zuhaixka da.

## Deskribapena

Zuhaixka handia da, 3 metrorainokoa izan daitekeelarik. Adarrak tenteak dira eta zahartzaroan horixka eta arrakaladunak bihurtzen dira.
Hostoak bakunak, lauak, luzanga-lantzeolatuak, akuminatuak dira, oina kuneatua (gero eta oin estuagoa duen hostoa) eta peziolo motzduna du. Gainaldea iletsua eta azpialdea zetaduna da.
Fruitua 15-25 mm-ko leka da, luzanga, ile zetadunak ditu, eta barnean 3-6 hazi dauzka. Maiatza eta uztaila bitartean loratzen da, eta fruituak udarenbukarako garatzen dira.
Loreak horiak eta papilionatuak dira, bost piezakokorola daukate, bexilo edo estandarte dortsala handia da,eta bi albo-hegal eta gilaren bi pieza lotuak dituzte
Loraldia maiatzetik uztailera gauzatzen da.

## Ekologia

Lurzoru silizeo edo deskarbonatuen gainean hazten da. Isasti hedatsuak osatzen ditu.

## Banaketa

Espeziea Iberiar Penintsularen ipar-mendebaldean agertzen da batez ere. Horretaz gain, Afrika iparraldera eta Pirinioetako isurialdera hedatzen da.
Subespeziea penintsularen ipar-mendebaldeko mendigunetan zabaltzen da: Kantauriko Mendilerroan, Erdiko Sisteman, Sistema Iberiarrean... Euskal Herrian berriz, Artzena eta Leire mendilerroetan baino ez da aurkitu.

## Erreferentziak

* ↑ Iñaki., Aizpuru,. (1990). Euskal Herriko zuhaitz eta zuhaisken gidaliburua. Eusko Jaurlaritzaren Argitalpen-Zerbitzu Nagusia ISBN 8475429068. PMC 863179364. (Noiz kontsultatua: 2019-03-21).

## Kanpo estekak

* Datuak: Q15480857
* Multimedia: Genista florida / Q15480857
* Espezieak: Genista florida
# Magnolia lore-handi

    Artikulu hau Magnolia lorandiari buruzkoa da; beste esanahietarako, ikus «Magnolia (argipena)».
Magnolia lore-handia edo, gehienetan, magnolia soilik (Magnolia grandiflora) Magnolia generoko zuhaitza da, berez Amerikako Estatu Batuetako hego-ekialdekoa, baina mundu osoko parke eta lorategietan hedatua dagoena.
Izen generikoa, Magnolia, Montpellierko Lorategi Botanikoaren Pierre Magnol zuzendariaren omenez du zuhaitzak. Izen espezifikoak, grandiflorak, loreen tamaina handiari egiten dio erreferentzia.

## Ezaugarriak

Hosto iraunkorreko zuhaitz bikaina da, eta 25 m garai izan daiteke. Kono eitea du magnoliak, eta adaburua zabala eta hostotsua da. Hazkunde motela du, eta bizia luzea.

### Zurtoina – Azala

Zurtoina motza da. Azala grisa da, eta plaka txikitan zartatua.

### Hostoak

Hostoak bakunak, alternatuak, larrukarak, obalak eta handiak dira; berde ilun distiratsuak gainaldetik, eta argiagoak azpialdetik.

### Loreak

Magnoliak lehenbiziko landare loredunak izan ziren, segur aski; hortaz, lore motarik primitiboena dute, zuhaitzetakoetan primitiboena.
Loreak zuriak, oso handiak eta usaintsuak dira, eta bi-lau egun bakarrik irauten dute.

### Fruituak

Oboideak (pinaburu formakoak) eta gorrixkak dira fruituak.

## Habitata

Magnolia, jatorriz, iparramerikarra da, eta XVIII. mendean ekarri zuten Europara.
Klima epela du berezkoa.

## Erabilera

Apaingarri gisa erabiltzen da parke eta lorategietan; izan ere, eite dotorea eta hostotza iraunkorra du, eta udan loratzen da.

## Erreferentziak

* Artikulu honen edukiaren zati bat Botanika.wikispaces.com webgunetik hartu da, CC BY-SA 3.0 lizentziapean.

## Ikus, gainera

* 1060 Magnolia
* Datuak: Q161116
* Multimedia: Magnolia grandiflora / Q161116
* Espezieak: Magnolia grandiflora
# Carpobrotus edulis

Carpobrotus edulis edo katu-azazkala Aizoaceae familiako landare zukutsua da, jatorriz Hegoafrikakoa eta Euskal Herriko kostan bertakotu dena landare inbaditzaile bihurtuz. Zenbait egileen arabera, landare eraldatzailea (edo transformatzailea) ere bada.
Landare honek erraztasun handia du sustraiak eta aldakaitzak sortzeko eta, horregatik, zurtoinaren edozein zati propagulu bihur daiteke. Katu-azazkalak eragin fitotoxikoa du eta bertako landaredia ernetzea galarazten du. Lehortearekiko eta gazitasunarekiko erresistentzia handia du, eta ondo hazten da lurzoru hareatsuetan.
Horregatik, habitata itsasertzeko dunak eta labarrak ditu, azken ezaugarri horiek direla-eta, toki horietan primeran egokitu baita. Desagerrarazteko lanak, batez ere, eskuz egin ohi dira.

## Ezaugarriak

Landare zukutsu herrestaria da, aurrez aurreko hosto mamitsu eta hirukiak dituena 3-10 cm artekoak.
Loreen diametroa 8-9 cm da, arrosa bizikoak edo hori ahulekoak.
Fruitua, jateko ona, hazi ugari sortzen ditu, askotan ehun inguru.

## Euskal Herrian

Jatorri aloktonoa duen espeziea da, komunitate naturaletan ezarpen iraunkorrekoa.
Sartze-era: Ornamentazio-lorezaintzan erabili da. Beraz, lorategietatik eratorritakoa da.

## Kanpo estekak

* Carpobrotus edulis Eusko Jaurlaritzaren Ingurumen saileko webgunean

## Erreferentziak

* ↑ EAEko flora aloktono inbaditzailearen diagnosia. Bilbo: Biodibertsitate eta Ingurumen Partaidetzarako Zuzendaritza. Ingurumen eta Lurralde Antolamendu Saila. Eusko Jaurlaritza, 17-33 or..
* Datuak: Q1368577
* Multimedia: Carpobrotus edulis / Q1368577
* Espezieak: Carpobrotus edulis
# Indimitre

Indimitrea (Lagerstroemia indica) Lythraceae familiako zuhaixka bat da. Jatorriz Txina, Japonia, Himalaia eta Indiakoa da, geroago Asia osoan zabaldu zen eta Europan ondoren. Landare apaingarritzat erabiltzen da.
Indimitrea maiz zurtoin anitzekoa duen zuhaitza da. Azala lisoa du, gris arrosatsua eta pikardatua, urtero erortzen dena. Orriak txikiak dira eta berde ilunak; udazkenean hori eta laranja bihurtzen dira. Loreak zuri, arrosa, malba, purpura edo karmin-kolorekoak dira petalo kizkurtuekin, 9cm luzeko panikuletan.

## Laborantza

Lagerstroemia indica ez da erraz izozten, eguzki betean egon nahiago du, eta 6 metroraino haztean 6 metro zabal izaten da. Hibrido asko garatu dira L. indica eta L. faueri espezieen artean.

## Erabilera

Zurak ez dauzka aplikaziorik. Medikuntza herrikoian, erroak egosita lortutako ura erabiltzen da aftak eta urdaileko minak sendatzeko. Orri eta lore egosiak purgatzat erabiltzen dira.

## Ugalketa

Ugalketarako sarritan altsumak eta aldaxkak erabiltzen dira, hareazko substratuan hobeto, uztaila edo abuztuan, kanpoan aire librean. Hurrengo urtean mintegira aldatzen dira lur heze-hondartsuan, hurrengo negura arte, eta orduan behin betiko tokira eramaten da. Haziak landatu ahal dira udaberrian, baina berotegian landatzen badira, udazkenean egin ahal izango da.
Ondo onartzen ditu inausketak. Adarrak errazak dira txertatzeko (txerto naturalak ere gertatzen dira), lorezainek hori aprobetxatu dute adaburuei forma desberdinak emateko.

## Erreferentziak

* ↑ (Ingelesez) Flora, The Gardeners Bible, ABC Publishing, Ultimo, NSW, Australia, 2005

## Bibliografia

* (Gaztelaniaz) Biota Rioplatense IV Árboles Urbanos, L.O.L.A., 1999
* (Frantsesez) AFPD, 2008. African Flowering Plants Database - Base de Donnees des Plantes a Fleurs D'Afrique.
* (Gaztelaniaz) CONABIO, 2009. Catálogo taxonómico de especies de México. Cap. nat. México 1.
* (Gaztelaniaz) e Correa A., M. D., C. Galdames & M. S. de Stapf 2004. Catálogo de las Plantas Vasculares de Panamá. Cat. Pl. Vasc. Panamá 1.
* (Ingelesez) Davidse, G., M. Sousa Sánchez, S. Knapp & F. Chiang Cabrera 2009. Cucurbitaceae a Polemoniaceae. Fl. Mesoamer. 4(1): 1-855.
* (Ingelesez) Flora of China Editorial Committee, 2007. Fl. China Vol. 13.
* (Gaztelaniaz) Hokche, O., P.E. Berry & O. Huber 2008. Nuev. Cat. Fl. Vas. Venezuela 1–860.

## Kanpo estekak

* Datuak: Q1148692
* Multimedia: Lagerstroemia indica / Q1148692
* Espezieak: Lagerstroemia indica
# Kenaf

Kenafa (Hibiscus cannabinus) Malvaceae familiako landare belarkara da. Zuntza egiteko kultibatzen da. Bere zurtoina 3'5 m izatera irits daiteke. Asiar jatorria du eta bereziki Bangladeshen kultibatzen da.

## Kanpo estekak

* Datuak: Q1137540
* Multimedia: Hibiscus cannabinus / Q1137540
* Espezieak: Hibiscus cannabinus
# Drago

Dragoa edo herensuge-zuhaitza (Dracaena draco) zuhaitz-espeziea da. Enbor zuzen sendoa izaten du eta adar ugari. 5-7 m-ko diametroa du, eta 18 m-tik gora izan daiteke luze. Hosto zorrotzak ditu, leunak. Loreak zurixkak dira, eta mordotan ateratzen zaizkio. Enborretik drago-odola izeneko erretxina ateratzen da, herri-sendagintzan eta koloretzaile gisa erabiltzen dena. Lurralde epeletan eta beroetan hazten da; Kanaria uharteetan eta Marokon, besteak beste.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q157952
* Multimedia: Dracaena draco / Q157952
* Espezieak: Dracaena draco